Vážny, Ľubomír, poslanec NR SR (2022-02-23):
Ďakujem. Vážený pán predsedajúci, vážené kolegyne, kolegovia, úvodom chcem povedať, že je mi z postoja tých zopár koaličných poslancov, ktorí tu ostali, ale aj z postoja vládnych koaličných partnerov na vracanie. Chápem, že sa nedá obhájiť neobhájiteľné, ale treba pochopiť aj to, že predmetom tejto schôdze je odvolávanie pána ministra Mikulca, pána ministra vnútra, za to, že vo svojom rezorte alebo v ním riadenom rezorte pripustil také činy, resp. prečiny, ktoré sme naozaj nečakali a ktoré sú naozaj ďaleko za hranou alebo pomyselnou hranou a jeho kompetenciami a za tieto činy je priamo zodpovedný pán minister Mikulec, pretože v tomto prípade platí, že ryba smrdí od hlavy. Chápem, hoci s tým nesúhlasím, že emóciami a s podstatou tejto schôdze nesúvisiacimi nezmyslami chcete, koaliční poslanci, zakryť meritum tejto schôdze, pretože doteraz ste neodpovedali ani jednou vetou na tak závažnú kauzu, ako je zneužívanie štátnej moci. Zmohli ste sa iba na to, aby ste prečítali, čo vám už niekto napísal, so spoločným menovateľom to boli neformálne rozhovory. To bola neformálna diskusia. Je jasné a neodškriepiteľné zneužívanie štátnej moci vyšetrovateľmi NAKA ako Ďurka, Turňa, Magula a tak ďalej, ktorí mimochodom podľa môjho názoru skončia ako takí ko... domyslite si štyri bodky. Skončia ako takí ko... so štyrmi bodkami, aj keď sa možno nepodarí túto kauzu riešiť a doriešiť, pretože súčasní predstavitelia štátnej moci a aj iní koaliční poslanci túto kauzu zamietate pod koberec, výrazne ju zľahčujete, ako som už povedal, spoločným menovateľom - neformálne rozhovory, ale aj keď sú títo vyšetrovatelia možno dnes spokojní so svojou prácou, v úvodzovkách spokojní, takéto činy a prečiny v ich vlastnom svedomí ich dobehnú. Chcem ešte zdôrazniť, že pomaly každý príspevok poslancov, ktorý je naozaj odveci, lebo k podstate odvolávania pána ministra Mikulca ste sa nevyjadrili vôbec, okrem tých neformálnych rozhovorov, čiže pomaly každý príspevok poslancov koalície, ale aj členov vlády, v poslednej dobe a už teda posledné dva roky začína a končí kritikou toho, čo urobil SMER – sociálna demokracia za 12 rokov, čo bol vo vládach. Dámy a páni, prišiel čas na zamyslenie sa a zhodnotenie toho, čo ste urobili vy za 2 roky vášho vládnutia. Je to naozaj ťažká katastrofa, pretože predvádzate tu národu hádky vo vláde, hádky v koalícii, nezvládli ste vôbec situáciu ohľadom pandémie, dokonca tu nejaký truhlík rozprával, že my sme radi a tešíme sa z toho, že je pandémia. To sú úplné nezmysly čo tu, to je chorá hlava podľa mňa, čo toto môže vypotiť, ale nepoznám nikoho, kto sa teší z pandémie, ale teda v nejakej chorej hlave takáto myšlienka skrsla. Ale teda poďme sa zamyslieť a zhodnotiť, čo ste urobili za dva roky vy. Opakujem, hádky v koalícii, nezvládnutie pandémie a ten čas, lebo nezvládli ste ani tú finančnú podporu, lebo ja som nepočul nejakú chválu na vás v tomto s tým, že prenesene je treba podporu využiť, pretože naozaj treba podporiť tie subjekty, ktoré sú v ťažkej životnej situácii a finančnej situácii, ale táto podpora tiež nebola zvládnutá, lebo nebola vhodná a včas, s tým, že je pomerne jednoduché poskytovať podporu zo štátneho rozpočtu, resp. z dlhu, ktorý si k štátnemu rozpočtu zoberiete, a ten čas ste mali využiť na rastový potenciál, na prípravu rastového potenciálu. Ja neregistrujem nič, že by ste využili. Čiže opakujem, hádky v koalícii, nezvládnutie podpory pandémie, hádky medzi členmi vlády a keď sa zamyslíme nad niektorými rezortami alebo nad každým rezortom, tak je to naozaj katastrofa. Čiže vy nemáte právo hodnotiť, čo urobil SMER za 12 rokov, pretože vy za dva roky ste neurobili veľké, veľké nič. Pozrime sa na hospodárstvo. Nejaký pofidérny balíček, kilečko, či ako sa to nazvalo, so 100 opatreniami, ktoré som ešte nepočul, že minimálne 10 z nich je vhodné. Čiže to sú ozaj len také blufy, ktoré si sami vyhodnotili z ministerstva hospodárstva, nikdy sa neopýtali na podnikateľskú verejnosť, ako hodnotia tieto ich hlúposti. Spravodlivosť? Mali sme tu tento týždeň alebo minulý týždeň tiež súdnu mapu a tak ďalej, naviac spravodlivo, že významne pokrivená takými činmi, nad ktorými tu momentálne sa zamýšľame a na tejto schôdzi riešime to odvolávanie. Doprava a výstavba – čistá katastrofa. Ja neregistrujem ani jeden z tých 25-tisíc bytov ročne a verte mi, že už sa čas kráti a veru, myslím, že do konca volebného obdobia nebude nič. Takisto v doprave je to hrozná bieda. Ale to by som musel dlho o tom rozprávať, ale chcem len poukázať, že dochádza čas na to, aby sme sa zamysleli, čo ste urobili vy. Eurofondy – ťažká katastrofa. Zo starého programového obdobia nám prepadnú minimálne 3 mld. eur a nové sa nevyčerpal ešte ani cent, možno sa do konca tohto roku partnerská dohoda podpíše a v roku 2023 sa možno začne niečo čerpať, čo už sa malo čerpať v roku 2021, 2022. Čiže dva roky už sú preč, balík je pomerne veľký, ale neminuli sme z neho ani cent. Vnútro, na to tu sedíme na tejto schôdzi, aby sme riešili aj vnútro. Takže je to hrozné a človeku až behá mráz po chrbte z toho, čo ste v legislatíve, v ekonomike, vo financiách napáchali, navyvádzali a aj v exekutíve a jednoducho Slovensko sa bude z vašich progresívnych, „progresívnych“ činov spamätávať ešte dlhé roky. Minimálne desaťročné obdobie bude nasledovať, pokiaľ sa Slovensko, opakujem, vo financiách, v ekonomike, v hospodárstve, v exekutíve, v súdnictve, v legislatíve, minimálne desať rokov bude trvať, kým sa Slovensko vráti do bodu nula, keď ste prevzali, súčasná koalícia, moc. Teraz pár slov... Koľko času mi ostáva? Pokračovanie toho, čo sme si predsavzali, že budeme informovať verejnosť o tých „neformálnych“ rozhovoroch, ktoré sú dokumentované legálnymi a myslím, že pravdivými, nie myslím, viem, že pravdivými odposluchmi, ktoré s takou ľahkosťou spochybňujete a ktoré by ste si mali uvedomiť, až kde zneužívanie výkonnej štátnej moci mohlo zájsť. Čiže z uznesenia generálneho prokurátora, číslo je podľa mňa nezaujímavé, len z 24. 8. 2021 vyplýva, že v písomnosti prokurátora Útvaru špeciálnej prokuratúry zo 16. 7. 2021, a to vo vyžiadaní stanoviska od Útvaru inšpekčnej služby prokurátor útvaru špeciálneho prokurátora konštatoval: „Vyšetrovateľom Prezídia Policajného zboru Národná kriminálna agentúra odbor Bratislava 2. oddelenie vyšetrovania sa vykonáva vyšetrovanie pre zločin prijímania úplatku podľa § 329 ods. 1 a ods. 2 Trestného zákona a iné,“ a tiež: „V uvedenej veci začal dňa 16. 7. 2021 vyšetrovateľ NAKA odboru Bratislava v zmysle § 199 ods. 1 Trestného poriadku trestné stíhanie pre trestné činy Trestného zákona § 333 ods. 1 a ods. 2 Trestného zákona.“ Konštatovania uvedené v písomnosti prokurátora Útvaru špeciálnej prokuratúry zo 16. 7. 2021, o ktorom obvinený vypovedal, že bol s ním oboznámený ešte predtým, ako podpísal inkriminované uznesenie, teda jednoznačne preukazujú, že uznesenie bolo vydané a tiež obvineným aj podpísané v čase, keď ešte nebola vyhotovená uvedená žiadosť a ani vydané opatrenie prokurátora Útvaru špeciálnej prokuratúry. Z uvedeného je evidentná snaha obvineného vyviniť sa z trestného činu, ktorý mu je kladený za vinu aj s poukazom na údajnú existenciu žiadosti prokurátora Útvaru špeciálnej prokuratúry. Ešte raz to chcem zdôrazniť, že tieto činy, ktoré jednoznačne preukazujú, že uznesenie bolo vydané, a teda obvinení majú podpísané v čase, keď ešte nebola vyhotovená uvedená žiadosť a ani vydané opatrenie prokurátora. Čiže to sú naozaj absolútne nezmysly a naozaj ďaleko, ďaleko za čiaru, čo sa tu dialo... (Prerušenie vystúpenia predsedajúcim.)